ভারতীয় টেনিসকে এফোঁড়-ওফোঁড় করে দিয়ে ফের উঠে পড়া সেই পুরনো যুদ্ধ। যার একদিকে লিয়েন্ডার পেজ। অন্যদিকে দেশের অন্যান্য টেনিস তারকাদের জোট। 
এই মুহূর্তে যে জোটের দুই তারকা প্রতিনিধির নাম সানিয়া মির্জা এবং রোহন বোপান্না। দু’জনের কেউ’ই লিয়েন্ডারের সঙ্গে খেলতে চান না। লিয়েন্ডার তোপ দেগেছিলেন যে, অলিম্পিক্সে মিক্সড ডাবলসের সেরা দল পাঠানোই হয়নি। যা নিয়ে টুইট করে পাল্টা ঝড় তুলেছেন সানিয়া এবং বোপান্না। সানিয়া এমনকী, ‘বিষাক্ত’ আখ্যা দিতেও ছাড়েননি লিয়েন্ডারকে। 
ভারতের পরের ডেভিস কাপ ম্যাচ আগামী বছর এপ্রিলে। সেখানে কি ঝামেলা মিটে গিয়ে ফের দেখা যেতে পারে লিয়েন্ডার-বোপান্না জুটিকে? সোমবার ভারতীয় টেনিসের প্রভাবশালী কর্তাদের সঙ্গে কথা বলে মনে হল, আশা ক্ষীণ। 
সর্বভারতীয় টেনিস সংস্থা (এআইটিএ) এমনিতে সরকারিভাবে এই বিতর্কে জড়াতে চাইছে না। ‘‘কে কাকে ভালবাসল বা ভালবাসল না, তা দেখা আমাদের কাজ নয়,’’ সোমবার বললেন এআইটিএ’র এক শীর্ষ কর্তা। কিন্তু ভিতরে-ভিতরে টেনিস সংস্থার সমর্থন লিয়েন্ডারের দিকে থাকলে অবাক হওয়ার থাকবে না। 
একাধিক কর্তার মুখেই শোনা গেল, ‘‘লিয়েন্ডার দেশের জন্য অনেক গৌরব এনেছে। দিল্লিতে নাদালদের বিরুদ্ধে ডাবলস ম্যাচেও দেখিয়েছে, এখনও পারফর্ম করতে পারে। ওর জায়গা নিতে হলে পারফরম্যান্স করেই নিতে হবে।’’ ইঙ্গিত খুব পরিষ্কার যে, নিজে থেকে অবসর নিতে না চাইলে লিয়েন্ডারকে সরাতে চায় না টেনিস সংস্থা। 
বোপান্না যে চোটের কারণে ডেভিস কাপ থেকে সরে দাঁড়িয়েছেন, সেটা নিয়েও জলঘোলা চলছে। কর্তাদের সন্দেহ, লিয়েন্ডারের সঙ্গে খেলবেন না বলেই সরে দাঁড়িয়েছেন বোপান্না। যদিও প্রকাশ্যে এ নিয়ে তাঁরা কিছু বলতে পারছেন না। 
কর্তাদের কারও কারও কাছে খবর, ডেভিস কাপে না খেললেও চিন ওপেনে নামতে চলেছেন বোপান্না। এই খবর সত্যি হলে কর্তাদের সন্দেহ আরও বাড়তে পারে যে, হাঁটুর চোট আদৌ ছিল কি না? ভবিষ্যতে ডেভিস কাপের দল নির্বাচনের ক্ষেত্রে এর প্রভাব পড়লেও পড়তে পারে।